กรุงเทพมหานคร อัญเชิญพระพุทธนวราชบพิตร มาประดิษฐานที่ลานคนเมือง ศาลาว่าการกรุงเทพมหานคร ให้ประชาชนกราบสักการะเสริมสิริมงคลให้กับชีวิต
กรุงเทพมหานคร อัญเชิญพระพุทธนวราชบพิตร มาประดิษฐานที่ลานคนเมือง ศาลาว่าการกรุงเทพมหานคร ให้ประชาชนกราบสักการะเสริมสิริมงคลให้กับชีวิตพล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร เป็นประธานในพิธีอัญเชิญพระพุทธนวราชบพิตร ซึ่งประดิษฐาน ณ หอพระพุทธนวราชบพิตร ภายในศาลาว่าการกรุงเทพมหานคร โดยได้อัญเชิญขึ้นรถแห่ไปตามเส้นทางโดยรอบเมือง ก่อนอัญเชิญขึ้นประดิษฐานบนมณฑป ณ ลานคนเมือง ศาลาว่าการกรุงเทพมหานคร เพื่อให้ประชาชนได้กราบสักการะบูชาเพื่อความเป็นสิริมงคลยิ่ง เนื่องในโอกาสส่งท้ายปีเก่า ต้อนรับปีใหม่ 2563 รองผู้ว่าราชการกรุงเทพมหานคร กล่าวว่า ในค่ำคืนนี้ที่ลานคนเมือง ก็เป็นอีกหนึ่งจุดที่มีกิจกรรมสวดมนต์ข้ามปี สุขสวัสดีปีใหม่ ซึ่งภายในงานยังมีกิจกรรมการแสดงศิลปวัฒนธรรมไทย เพื่อเป็นการอนุรักษ์ขนบธรรมเนียมประเพณีไทยและการออกบูธจำหน่ายผลิตภัณฑ์ชุมชนต่างๆ โดยในช่วงเช้าแรกของปีใหม่ ยังมีพิธีทำบุญตักบาตรพระสงฆ์จำนวน 69 รูปด้วย จึงขอเชิญชวนประชาชนที่ไม่ได้เดินทางไปยังต่างจังหวัด ร่วมกิจกรรมดังกล่าวที่ลานคนเมือง เพื่อความเป็นสิริมงคลแก่ชีวิตต้อนรับปีใหม่นี้สำหรับขบวนรถแห่อัญเชิญพระพุทธนวราชบพิตร มาประดิษฐานบนมณฑป ณ ลานคนเมือง ได้เริ่มจากศาลาว่าการกรุงเทพมหานครฝั่งถนนดินสอและผ่านถนนศิริพงษ์ ผ่านสวนรมณีนาถ  ถนนบูรพา ถนนตรีเพชร และจอดจุดที่ 1 ที่วัดราชบูรณราชวรวิหาร จากนั้นรถแห่ได้วนกลับบนสะพานพุทธ ถนนจักรเพชร ผ่านถนนบ้านหม้อ ถนนตะนาว ผ่านศาลเจ้าพ่อเสือ สี่แยกคอกวัว และจอดรถในจุดที่ 2 ถนนสิบสามห้าง ถนนพระสุเมรุ ผ่านวัดบวรนิเวศราชวรวิหาร แยกผ่านฟ้า ถนนราชดำเนินกลาง ผ่านลานพลับพลามหาเจษฎาบดินทร์ ก่อนเข้าสู่ถนนดินสอ และอัญเชิญขึ้นประดิษฐานบนมณฑป ณ ลานคนเมือง ศาลาว่าการกรุงเทพมหานคร เพื่อให้ประชาชนได้กราบสักการะบูชาพระพุทธนวราชบพิตร เพื่อความเป็นสิริมงคลยิ่งไปจนถึงเวลา 10.00 น. ของวันพรุ่งนี้(1 ม.ค.63) เท่านั้น โดยตลอดเส้นทางของขบวนรถแห่ได้รับความสนใจจากประชาชนและนักท่องเที่ยวในสองข้างทางเข้าสักการะเป็นจำนวนมาก